Kommissionens henstilling

af 19. august 2002

om medaljer og møntefterligninger, der ligner euromønter

(meddelt under nummer K(2002) 3107)

(2002/664/EF)

KOMMISSIONEN FOR DE EUROPÆISKE FÆLLESSKABER,

som henviser til traktaten om oprettelse af Det Europæiske Fællesskab, særlig artikel 211, og

som tager følgende i betragtning:

(1) Euroen er blevet valutaen i de deltagende medlemsstater fra den 1. januar 1999. Sedler og mønter i euro er efter indførelsen i 2002 i omløb i hele euroområdet.

(2) Anvendelsesområdet for Kommissionens henstilling af 13. januar 1999 om mønter til samlerbrug, medaljer og møntefterligninger(1) er begrænset til overgangsperioden fra 1. januar 1999 til 31. december 2001.

(3) Euromønter i omløb, som er udstedt af deltagende medlemsstater eller af tredjelande, der har indgået en aftale med Det Europæiske Fællesskab om indførelse af euroen (i det følgende benævnt "deltagende tredjelande"), er lovligt betalingsmiddel i de deltagende medlemsstater og i de deltagende tredjelande. Euromønter til samlerbrug, som er udstedt af deltagende medlemsstater eller af deltagende tredjelande, er lovligt betalingsmiddel i den udstedende stat.

(4) Borgerne kunne tro, at cirkelformede metalgenstande, der bærer ordene "euro" eller "eurocent", eller som har et design, der ligner designet på euromønternes fælles eller nationale side, er lovligt betalingsmiddel i mindst den udstedende medlemsstat eller i et deltagende tredjeland.

(5) Det er nødvendigt at undgå forvirring hos borgerne med hensyn til euromønternes stilling som lovligt betalingsmiddel og sikre en minimal beskyttelse af euroen mod forveksling i alle medlemsstater.

(6) For at mindske risikoen for forveksling er det ønskeligt, at alle medaljer og møntefterligninger, som bærer ordene "euro" eller "eurocent", som viser eurosymbolet eller et lignende symbol, eller som har et design, der ligner designet på euromønternes fælles eller nationale side, forbydes på hele Den Europæiske Unions område.

(7) For at opnå dette bør officielle møntinstitutioner og private udstedere i medlemsstaterne ikke fremstille medaljer og møntefterligninger af den i denne henstilling omhandlede art med henblik på salg eller til kommercielle formål. For at forhindre, at medaljer og møntefterligninger af den omhandlede art, som er i omløb i tredjelande, sættes i omløb på Fællesskabets område, bør forbuddet også gælde salg, fremstilling, oplagring, indførsel og distribution med henblik på salg eller til kommercielle formål af nævnte medaljer og møntefterligninger.

(8) Flere medlemsstater har en lovgivning om medaljer og møntefterligninger, der går i den retning, der anbefales i denne henstilling.

(9) Det vil være ønskeligt, at tredjelande, herunder de deltagende tredjelande, støtter Den Europæiske Unions bestræbelser på at beskytte dens borgere mod forveksling og bedrageri og med henblik herpå undlader at udstede medaljer, møntefterligninger og mønter af den omhandlede art,

HENSTILLER:

Artikel 1

Definitioner

I denne henstilling forstås ved:

a) "euro": den lovlige valuta i de deltagende medlemsstater som defineret i artikel 2 i Rådets forordning (EF) nr. 974/98 om indførelse af euroen(2) og i deltagende tredjelande, der har indgået en aftale med Det Europæiske Fællesskab om indførelse af euroen (i det følgende benævnt "de deltagende tredjelande")(3)

b) "eurosymbol": det symbol på euroen ([fmxeuro]), der er beskrevet i bilaget til meddelelse KOM(97) 418 af 23. juli 1997 om brugen af eurosymbolet

c) "medaljer og møntefterligninger": de metalgenstande, der ligner en mønt, men som ikke er lovlige betalingsmidler eller ikke er udstedt i henhold til nationale eller udenlandske lovbestemmelser, herunder de deltagende tredjelandes.

Artikel 2

Anbefalet praksis

Salg samt fremstilling, oplagring, indførsel og distribution med henblik på salg eller til kommercielle formål af medaljer og møntefterligninger, hvis størrelse ligger tæt på euromønternes størrelse, bør ikke finde sted i følgende tilfælde:

a) når de bærer ordene "euro" eller "eurocent", eller

b) når de bærer eurosymbolet eller et symbol, der minder om eurosymbolet kombineret med en angivelse af en nominel værdi, eller

c) når de har et design, der ligner designet på euromønternes fælles eller nationale side eller det design, der allerede er blevet officielt valgt til prægning af sådanne mønter i fremtiden.

Artikel 3

Gennemførelse i medlemsstaterne

Medlemsstaterne opfordres til snarest muligt at træffe alle de foranstaltninger, der skønnes nødvendige, herunder vedtagelse af national lovgivning, for at sikre, at den anbefalede praksis som et minimum gennemføres i fuldt omfang. Medlemsstaterne opfordres til at meddele Kommissionen de foranstaltninger, de træffer for at efterkomme denne henstilling. På grundlag af de foranstaltninger, der træffes i medlemsstaterne, vil Kommissionen overveje behovet for yderligere forholdsregler på fællesskabsplan i løbet af 2003.

Artikel 4

Adressater

Denne henstilling er rettet til medlemsstaterne og alle økonomiske agenter, der måtte fremstille, distribuere, indføre eller sælge medaljer og møntefterligninger.

Udfærdiget i Bruxelles, den 19. august 2002.

På Kommissionens vegne

Michaele Schreyer

Medlem af Kommissionen

(1) EFT L 20 af 27.1.1999, s. 61.

(2) EFT L 139 af 11.5.1998, s. 1.

(3) Fyrstendømmet Monaco, Republikken San Marino, Vatikanstaten.